Մյուս կողմից, ԸՕ չընդունումը թերևս լինելու է փաստարկ ՀՀԿ այն ուժերի համար, որոնք կողմ են մասնակցությանը և դրանում են տեսնում իրենց քաղաքական կարիերայի շարունակության հնարավորությունը: Ըստ ամենայնի, կուսակցության ներսի քննարկումներում ԸՕ փոփոխությունը դիտվում է որպես մասնակցելու իմաստազրկման հիմք: Այսինքն, ԸՕ փոփոխությունը փաստարկ է չմասնակցելու կողմնակիցների օգտին, որոնք էլ այդպիսով կսկսեն արդեն ներսում իրավիճակի արմատապես վերանայման գործընթացը, փոխելով ՀՀԿ ներքին ստատուս-քվոն, ներքին դասավորությունը: Սրան զուգահեռ, ԸՕ չընդունումը ըստ էության փաստարկ կարող է լինել մասնակցելու կողմնակից ՀՀԿ թևերի կամ գործիչների համար, որոնք ուզում են պահել ստատուս-քվոն և ըստ այդմ իրենց դիրքը կուսակցությունում: Եթե նրանց հաջողվի խորհրդարանում տապալել ԸՕ ընդունումը և թողնել արտահերթից առաջ հինը, գուցե խորհրդարանի ընտրությանը մասնակցելու դեպքում անգամ հնով չհասնեն ոչնչի, սակայն կուսակցության ներսում կհասնեն հաղթանակի: Իսկ ՀՀԿ առումով բուն քաղաքական խնդիրը այս փուլում հենց կուսակցության ներսում է և ակնհայտ է, որ սրված է պայքարը ՀՀԿ-ում «իշխանության» համար: